'n Lied vir elke smaak en bui – nuwe plaaslike klanke
JY LEES NOU 'n Lied vir elke smaak en bui – nuwe plaaslike klanke
Uitgawe 15 Februarie 2018
'n Goeie speellys is 'n kuns om te bemeester. Hier is 'n paar liedjies om jou volgende makietie aan die kook te kry.
ONTHOU JY OM JONK'
Juan is bekend vir treffers soos Bring die Water. Die titelsnit van sy jongste album is 'n hoë-tempo-liedjie met elektriese kitare. Dis ietwat generies, maar sal beslis die partytjie se petrolpedaal intrap en verseker die glase bly vol wanneer die man met sy skor stem oor die luidsprekers blêr.
Joe wil sy eerste Engelse album vanjaar uitreik; nou kry aanhangers 'n voorsmakie. Look Away is dié sanger se eerste Engelse liedjie. Die snit is 'n heerlike treffer met ritmiese, elektroniese klanke. Of dit nou Engels of Afrikaans is, Joe se stem is goed gepoets. Ons voorspel dié snit gaan nog baie radiospeeltyd geniet.
Wanneer die kuier doodloop en dit is net jy en jou beste vriend om die braaivleisvuur, kan jy dié liedjie speel as jy so 'n bietjie diepsinnig wil word. Appel, oftewel Christoph Kotzé, se vollengtealbum Lei My na die Water is verlede jaar uitgereik. 'n Akoestiese reis wat die hartsnare sal roer.
Die immergewilde enkelsnit op die grapjassanger Robbie Wessels se jongste album, Woestyn, sal sommer vinnig aanhangers se lagspiere oortyd laat werk. Ook sal dit enige braai in 'n heerlik gesellige partytjie omskep. Dit is immers Robbie. Hiermee wys hy net weer hoekom hy 'n gewilde skrywer, sanger en storieverteller is.
Dié sangeres wys met haar derde vollengtealbum, Uncommodified, hoekom sy al met 'n Sama bekroon is. Haar enkelsnit Greatest het 'n futuristiese basklank wat 'n goed gestruktureerde elektroniese popsnit skep. Greatest sluit perfek aan by haar vorige werke soos Heart en My City. Dié snit sal jou laat tuis voel.
Die snit is die eerste van dié plaaslike alternatiewe rockers se nuwe album, Snakes & Ladders. Jason Oosthuizen, die gewese tromspeler van Van Coke Kartel, sorg vir polsende perkussies, terwyl Glen Hodgson van The Parlotones-faam swiepende kitaarklanke optower. Die harder rockklanke is beslis die luister werd.
REËNBOOG OOR SUID-AFRIKA
Dié enkelsnit deur Jak is 'n heerlike en inspirerende treffer. Hy het sy kragte saamgesnoer met die gewilde partytjiemusiekmaker Dr Victor. Die liedjie sal die kieskeurige luisteraar meesleur en nuwe hoop gee vir die toekoms. 'n Musiekvideo vir dié liedjie word binnekort uitgereik.
Lewe is die jongste Afrikaanse liedjie deur dié musikale duo. Die rasperstem van Boon, die hoofsanger van dié spirituele musiekgroep, is die volmaakte pasmaat vir die emosiebelaaide lirieke. "Ons wou musiek bied wat oor die dieper dinge in die lewe gaan, soos die hemel, onsekerheid, vrees, lewensvrae, die toekoms, geloof en hoop," sê hulle.